text: Esbjerg tabte i overtiden i Odense
  30 november 2015 kl. 19.52
  Esbjerg tabte i overtiden i mandagens Superligaopgør ude mod OB. Kampen endte 2-1 til fynboerne.
  Rasmus Falk ødelagde det hele for Esbjerg mandag aften i Odense. I overtiden scorede han sejrsmålet til 2-1 til stor jubel for de godt 4.300 tilskuere på Trefor Park.
  Nicki Bille bragte efter blot 20 minutters spil i Odense Esbjerg fB foran 0-1, men kort efter pausen udlignede OBs Rasmus Festersen den føring til 1-1.
  Det er snart jul for superligaspillerne. Næste weekend er sidste runde inden julepausen, og her slutter Esbjerg efteråret med en hjemmekamp mod rivalerne fra Sønderjyske, der søndag slog Hobro hjemme i Haderslev.
  